Algemesí impulsa el seu primer Pla d'Infància i Adolescència
14 de febrer de 2025

L'Ajuntament d'Algemesí ha iniciat l'elaboració del seu primer Pla d'Infància i Adolescència, una iniciativa pionera en la ciutat que té com a objectiu establir línies d'actuació per a garantir el benestar dels més menuts i adolescents, així com la seua participació activa en el procés. Amb la finalitat d'implicar el màxim nombre de col·laboradors, s'instal·larà una bústia participativa a la plaça del Mercat, en la qual qualsevol persona podrà compartir la seua opinió i aportar propostes.

L’espai de participació estarà disponible durant el matí d’este dissabte, 15 de febrer de 2025, de 10.00 a 14.00 h, i permetrà que xiquets, adolescents i persones adultes contribuïsquen amb les seues idees sobre temes clau com educació, sanitat, temps lliure, cultura i igualtat, entre altres. La regidora d'Infància i Joventut, Maribel Castell, ha mencionat que des de la Regidoria es pretén “escoltar els xiquets i adolescents perquè les seues necessitats i inquietuds siguen la base del primer Pla d’Infància i Adolescència d’Algemesí. És fonamental que siguen partícips d’esta iniciativa i que senten que la ciutat també es construïx amb la seua veu”.

Així mateix, l’alcalde d’Algemesí, José Javier Sanchis, afig: "Amb este Pla, Algemesí fa un pas avant en el compromís amb la seua infància i adolescència. No es tracta només d’una simple enquesta o un document, sinó d’un projecte de ciutat que posa els més joves en el centre de les polítiques municipals. Per això, és clau escoltar-los, conéixer les seues necessitats reals i crear un entorn on puguen créixer, desenvolupar-se i tindre les millors oportunitats".

Este procés no busca només recollir suggeriments de la població, sinó que també vol donar veu als xiquets i adolescents, perquè siguen agents actius en la construcció d’un Algemesí més adaptat a les seues necessitats i s’asseguren un futur millor per a tots.